EXCLUSIV Paginademedia.ro. Telenovela vânzării postului de televiziune Prima TV se apropie de final. După ce a fost la un pas de semnarea contractului anului trecut și tranzacția a picat, după ce creditorii au angajat și o companie de audit PwC ca să găsească un cumpărător, după ce au avut o ofertă inclusiv de la oligarhul Vladimir Plahotniuc (tot fără finalitate), postul de televiziune și-a găsit proprietarul.

Publicitate

Potrivit informațiilor Paginademedia.ro, contractul a fost (în sfârșit) parafat în această lună.

Detalii, în continuare:

Compania cu care Prima TV a agreat preluarea este aceeași cu care a fost la un pas să semneze anul trecut: Clever Media, deținută de Adrian Tomșa. Anul trecut, Clever și Prima TV au oprit discuțiile, după ce postul de televiziune a angajat compania de audit PriceWaterhouseCoopers să găsească un cumpărator.

Potrivit informațiilor Paginademedia.ro, Prima TV și Clever Media (compania care deține și televiziunile Look) au reluat discuțiile la începutul acestui an, după ce oferta făcută de Vladimir Plahotniuc (prin compania Prime), nu a evoluat.

Compania lui Adrian Tomșa va prelua business-ul Prima TV și angajații postului de televiziune. Suma: apropiată de cea inițială de acum un an, adică în jur de cinci milioane de euro.

Ce urmează?

Adunarea Creditorilor a aprobat semnarea contractului în această lună (aprilie), înainte de Paște. Este vorba, mai exact, de un transfer de business de la Prima TV către Clever.

Urmează notificarea Consiliului Concurenței și, apoi, cererea de transfer a licenței de la Prima TV pe Clever Media, care urmează să fie discutată la Consiliul Național al Audiovizualului. Potrivit legii, licența nu se poate vinde, ea se poate doar transfera, cu acordul CNA.

Potrivit unor surse apropiate tranzacției, Prima TV ar urma să fie operată de noul proprietar începând din septembrie-octombrie, odată cu lansarea grilei de toamnă a stației.

Cine este Clever Media?

Operațiunile Prima TV, post aflat în insolvență, deținut de Cristian Burci, vor fi preluate de Clever Media. Compania Clever este deținută de omul de afaceri Adrian Tomșa. Mai operează posturile de televiziune Look, site-ul Profit.ro și postul de televiziune Profit.

Tomșa este și acționarul eAd Interactive, companie care deține drepturile de difuzare pentru Liga 1.

Contactat de Paginademedia.ro, Adrian Tomșa nu a comentat informațiile.

Istoria unei vânzări ratate în ultimul moment

Prima TV a mai ajuns, odată, până în faza finală a negocierilor, la contractul de vânzare-cumpărare (pe care creditorii l-au aprobat), dar tranzacția a picat, iar contractul, deși aproape de forma finală, nu a mai fost semnat.

Se întâmpla în februarie 2019, tot între Adrian Tomșa și Prima TV. Acum, au semnat. Mai sunt însă câțiva pași (Cnsiliul Concurenței și CNA).

Paginademedia.ro vă prezintă istoria tumultoasă a negocierilor pentru vânzarea Prima TV:

August 2018. Adrian Tomșa și Cristian Burci (acționarul Prima TV) convin ca postul de televiziune să fie preluat de Tomșa, urmând să se facă toți pașii legali, stația fiind în insovență. Înțelegerea venea după aproape un an de discuții.

Ce urmărea Adrian Tomșa prin preluarea Prima TV, dar și istoria postului, AICI.

Octombrie 2018, Adunarea Creditorilor a fost de acord cu oferta în valoare de 4,8 milioane de euro (pe larg AICI). La vremea respectivă, potrivit documentelor trimise creditorilor, "administratorul judiciar a înregistrat o ofertă pentru achiziționarea tuturor activelor corporale și necorporale aparținând Prima Broadcasting Group." O vânzare "în bloc".

Oferta prin "negociere directă cu cumpărător identificat", este de 22,4 milioane de lei. În euro: 4,8 milioane, după cum punctează documentul.

Februarie 2019. După ce creditorii au fost de acord cu oferta, a urmat un nou pas: în februarie, acest an, Adunarea Creditorilor a aprobat și forma contractului, ultima etapă urmând a fi semnarea efectivă a acestuia.

Potrivit informațiilor Paginademedia.ro, discuțiile s-au blocat în această etapă.

Mai 2019. Compania de audit PwC România a anunțat că se va ocupa de găsirea unui cumpărător pentru Prima TV, televiziunea deținută de societatea Prima Broadcasting Group SRL, ca urmare a deciziei luate de reprezentații și creditorii companiei de a acorda un mandat exclusiv către PwC în acest scop.

Decembrie 2019. Ofertă surpriză pentru Prima TV. Compania Prime, deținută de oligarhul Vladimir Plahotniuc, își arată interesul pentru postul de televiziune din România. Surse apropiate tranzacției declarau pentru Paginademedia.ro că oligarhul din Moldova a oferit pentru Prima TV, în jur de 20 de miliane de lie (puțin peste patru milioane de euro).

Oferta lui Plahotniuc nu evoluează însă în niciun fel.

Ianuarie-Februarie 2020. Prima TV reia discuțiile cu Clever, compania cu care fusese la un pas de finalizare.

Aprilie 2020. Prima TV și Clever Media ajng la un acord final: creditorii aprobă contractul, iar contractul este semnat, înainte de Paște. Urmează acordul de la Consiliul Concurenței și aprobarea transferului de licență de către CNA.

Petrişor Obae

petrisor.obaepaginademedia.ro